Document ID: /roh_data/filtered/fineweb-2-filterrobots_roh.jsonl.gz/61630

Il clisché che senioras e seniors na giajan betg bain u betg segir cun auto na sa lascha betg giustifitgar a moda scientifica. Tenor Gianclaudio Casutt, ch’ha perscrutà co glieud pli veglia va cun auto sa mantegn questa fama per diversas raschuns. Per l’ina pateschian persunas pli veglias da pli grevas blessuras tar in accident, che persunas pli giuvnas e quai stoppian ins considerar. Per l’autra vegnia il test medicinal ch’automobilistas ed automobilists ston far il pli tard cun 75 connotà negativ. Uschia partia la societad dal fatg ch’i saja problematic d’ir cun auto en la vegliadetgna. Scientificamain na saja quai però betg cumprovà, accentuescha Gianclaudio Casutt che lavura sco psicolog da traffic tar l'ospital chantunal Zug.
Senioras e seniors na chaschunan betg dapli accidents. En la statistica cumparan persunas pli veglias plitost sco unfrendas.
Stil da charrar sa mida
Conscient, u savens er betg conscient midia il stil da charrar cun ils onns. Sco il psicolog da traffic declera eviteschian senioras e seniors situaziuns hecticas, e quai saja er bun. Pertge gist en talas situaziuns – sco per exempel tar cruschadas cun plirs vials – sa sentian persunas pli veglias pli svelt surdumandadas e là dettia er pli savens accidents. Entras evitar talas situaziuns surpiglian senioras e seniors responsabladad, envers sasez sco er envers autras persunas en il traffic.
Er tenor Cla Schur, magister d’ir cun auto ed instructur per curs da segirezza, èsi impurtant d’esser conscient che tut na funcziuna en la vegliadetgna betg pli tuttina sco da giuven.
Cunzunt ils curs da segirezza metta Cla Schur a cor a senioras e seniors. Là na vegnia controllà nagut, mabain trenà, accentuescha el. Per exempel vegnia trenà da far in stop andetg, da charrar sche l’auto glischna ed er ils agens reflexs possian ins observar. En pli cusseglia Cla Schur a tgi che na po betg pli manar il chau e guardar enavos sur la spatla da charrar pli paun e da duvrar dapli ils spievels. Er in auto ch’ha agids tecnics pudess esser d’avantatg.